b'\n_START_ARTICLE_\nIbiza\n_START_SECTION_\nIstorie\n_START_PARAGRAPH_\nIstoria ei \xc3\xaencepe \xc3\xaen anul 654 \xc3\xae.Hr. cu cartaginezii, care au influen\xc8\x9bat cultura \xc8\x99i tradi\xc8\x9biile insulei. De atunci, cei 571 km\xc2\xb2 ai insulei au absorbit influen\xc8\x9bele culturale ale romanilor, bizantinilor, arabilor \xc8\x99i crestinilor. Ultimii \xe2\x80\x9einvadatori\xe2\x80\x9d ai insulei sunt adep\xc8\x9bii curentului hippie \xc8\x99i turistii care \xc8\x99i-au lasat \xc8\x99i ei influentele asupra acesteia.\n_START_SECTION_\nGeografie\n_START_PARAGRAPH_\nEste situat\xc4\x83 la 79 de km de peninsula Iberic\xc4\x83, \xc3\xaen fa\xc8\x9ba localit\xc4\x83\xc8\x9bii Denia, la 140 de km sudest de insula Mallorca, \xc8\x99i la nord fa\xc8\x9b\xc4\x83 de insula Formentera. Ibiza este format\xc4\x83 din 5 municipii: San Antonio Abad, Santa Eulalia del R\xc3\xado, San Jos\xc3\xa9, San Juan Bautista \xc8\x99i Ibiza. Exist\xc4\x83 doar un r\xc3\xa2u, Santa Eulalia del R\xc3\xado, unicul din Baleare, de\xc8\x99i este sec de mul\xc8\x9bi ani ca urmare a exploat\xc4\x83rii excesive a acviferilor de pe insul\xc4\x83.\n_START_SECTION_\nBog\xc4\x83\xc8\x9bii\n_START_PARAGRAPH_\nPilonii care stau la baza bog\xc4\x83\xc8\x9biilor Ibizei sunt: cultura, frumuse\xc8\x9bile naturii \xc8\x99i ecologia._NEWLINE_\xc3\x8en p\xc4\x83m\xc3\xa2ntul s\xc4\x83u fertil se cultiv\xc4\x83 m\xc4\x83slini, portocali, smochini, l\xc4\x83m\xc3\xa2i, legume \xc8\x99i cereale. Este o insul\xc4\x83 preferat\xc4\x83 de turi\xc8\x99ti datorit\xc4\x83 climei sale prim\xc4\x83v\xc4\x83ratice, dar \xc8\x99i pentru siturile arheologice interesante.\n_START_SECTION_\nCapital\xc4\x83\n_START_PARAGRAPH_\nCapitala insulei este ora\xc8\x99ul Ibiza, situat \xc3\xaen zona de sud-est a insulei; are o economie bazat\xc4\x83 pe turism \xc8\x99i servicii. Este ora\xc8\x99ul principal al complexului insular \xc8\x99i are statut de capital\xc4\x83, asigur\xc3\xa2nd servicii de administra\xc8\x9bie pentru restul municipalit\xc4\x83\xc8\x9bilor \xc8\x99i pentru Formentera. Num\xc4\x83rul total de locuitori se ridic\xc4\x83 la circa 40.000, care i\xc8\x99i gospod\xc4\x83resc o suprafa\xc8\x9b\xc4\x83 de 11 km\xc2\xb2, cu trei plaje principale: Figueretes, Talamanca \xc8\x99i Playa d\xe2\x80\x99en Bossa._NEWLINE_Portul este un golf natural, unde s-au stabilit ini\xc8\x9bial primii locuitori ai insulei. Acesta este principala cale de acces spre ora\xc8\x99 (socotind \xc3\xaen aceast\xc4\x83 categorie \xc8\x99i aeroportul). _NEWLINE_Municipalitatea insulei asigur\xc4\x83 vizitatorilor posibilitatea practic\xc4\x83rii diverselor activit\xc4\x83\xc8\x9bi culturale \xc8\x99i sporturi - tenis, ciclism montan, golf, c\xc4\x83l\xc4\x83rie, windsurfing, naviga\xc8\x9bie, scufund\xc4\x83ri, quad, karting!\n_START_SECTION_\nDetalii urbanistice\n_START_PARAGRAPH_\nOra\xc8\x99ul fortificat Dalt Vila, a\xc8\x99ezarea fenician\xc4\x83 Sa Caleta, necropolisul Puig des Molins \xc8\x99i c\xc3\xa2mpiile subacvatice din Posidonia Oceanica sunt cele patru elemente excep\xc8\x9bionale care au fost hot\xc4\x83r\xc3\xa2toare ca insula sa fie declarat\xc4\x83 \xe2\x80\x9ePatrimoniu al Umanit\xc4\x83\xc8\x9bii\xe2\x80\x9d de catre UNESCO \xc3\xaen anul 1999. Structura urban\xc4\x83 Dalt Vila a fost construit\xc4\x83 din piatra original\xc4\x83, ce poate fi vazut\xc4\x83 azi sub forma castelului Almudaina. Dalt Vila este \xc3\xaenconjurat\xc4\x83 de un zid ce dateaz\xc4\x83 din sec. XVI; a fost construit de ingineri italieni cu influen\xc8\x9be renascentiste \xc8\x99i avand un rol de ap\xc4\x83rare. _NEWLINE_\xc3\x8en partea superioar\xc4\x83 a ora\xc8\x99ului se poate vedea Catedrala, care a fost construit\xc4\x83 \xc3\xaen secolele XIV - XVI \xc3\xaentr-un stil gotic-catalan, fiind renovat\xc4\x83 ulterior \xc3\xaei sec.XVIII cu influen\xc8\x9be baroce. Cl\xc4\x83direa Universit\xc4\x83\xc8\x9bii ad\xc4\x83poste\xc8\x99te Muzeul de Arheologie \xc8\x99i se afl\xc4\x83 \xc3\xaen aceea\xc8\x99i zon\xc4\x83. La cap\xc4\x83tul acestei zone a ora\xc8\x99ului se fac lucr\xc4\x83ri de restaurare la Castel \xc8\x99i Palatul Almudaina, construit \xc3\xaen stiluri diferite. Alte cl\xc4\x83diri de referin\xc8\x9b\xc4\x83 ar mai fi: prim\xc4\x83ria, Biserica Santo Domingo, Placa de Vila.'